**Асылжанова Данагуль Ерболовнаның**

**философия докторы (PhD) дәрежесін алу үшін «6D011900 – Шетел тілі: екі шетел тілі» мамандығы бойынша «Ақпараттық-коммуникациялық технологиялар арқылы бастауыш мектеп оқушыларының шеттілдік коммуникативтік құзыреттілігін қалыптастырудың ғылыми-әдістемелік негіздері» тақырыбындағы диссертациялық жұмысына**

**АҢДАТПА**

**Зерттеудің өзектілігі.** Қазіргі қоғамның өзекті міндеттерінің бірі — шетел тілін еркін меңгеріп, алған білімін әртүрлі қарым-қатынас салаларында қолдана алатын тұлғаны қалыптастыру. Бұл міндет Қазақстан Республикасының Президенті Қ.К. Тоқаевтың (2022 ж.) Жолдауында айқын көрініс тапқан. Онда жастар білімінің қоғам дамуының негізгі тірегі екені атап өтіліп, тек білімді әрі бірнеше тілді меңгерген ұрпақ қана болашаққа сенімді қадам жасай алатыны, ал елдің әлеуеті жас ұрпақтың зияткерлік деңгейімен тікелей байланысты екені баса көрсетілген [1]. Осы тұрғыдан алғанда, шетел тілін жүйелі түрде ерте жастан, атап айтқанда, бастауыш мектептен бастап оқыту — көптілді тұлғаны қалыптастырудың басым бағыттарының бірі болып табылады.

Бастапқы кезеңде шетел тілін оқытудың басты мақсаты — оқушының шеттілдік коммуникативтік құзыреттілігінің қажетті деңгейіне қол жеткізуін қамтамасыз ету, жаңа тілдік ортаға бейімделу, шетел тіліндегі сөйлеу әрекетін өздігімен меңгеруге жағдай жасау, сондай-ақ өзге мәдениет өкілдерімен қарым-қатынасқа түсетін тұлғаны тәрбиелеу болып табылады [2].

Ақпараттық-коммуникациялық технологияларды (АКТ) қолдану бастауыш мектеп оқушыларының жоғарыда аталған шеттілдік коммуникативтік құзыреттілігін қалыптастыру мүмкіндігін арттыра түседі. Зерттеудің өзектілігі Қазақстан Республикасының бірқатар нормативтік-құқықтық құжаттарымен дәлелденеді: «2023–2029 жылдарға арналған цифрлық трансформация және ақпараттық-коммуникациялық технологиялар саласын дамыту тұжырымдамасы» [3], сондай-ақ «Білім беруді дамыту тұжырымдамасы» [4], аталған құжаттарда заманауи білім беру технологияларын қолдану мен оқытудың инновациялық әдістерін енгізу міндеттері нақты көрсетілген. Сонымен қатар, Қазақстан Республикасының «Жалпыға міндетті білім беру стандарты» (ЖМБС) [5] құжатында да функционалдық сауаттылықты, соның ішінде шеттілдік коммуникативтік құзыреттілікті инновациялық тәсілдер арқылы қалыптастыру қажеттігі атап өтілген.

**Зерттеу объектісі** – жалпы білім беретін мектепте шетел тілін оқыту процесі.

**Зерттеу пәні** – бастауыш мектеп оқушыларының шеттілдік коммуникативтік құзыреттілігін ақпараттық-коммуникациялық технологиялар арқылы қалыптастыру әдістемесі.

**Зерттеудің мақсаты -** бастауыш мектеп оқушыларының шеттілдік коммуникативтік құзыреттілігін ақпараттық-коммуникациялық технологиялар арқылы қалыптастыруды теориялық тұрғыда негіздеу және мазмұны мен әдістемесін жасау.

**Зерттеудің міндеттері**:

1. «Бастауыш мектеп оқушыларының шеттілдік коммуникативтік құзыреттілігі» ұғымының мәнін, мазмұнын, құрылымын нақтылау;
2. Ақпараттық-коммуникациялық технологиялардың бастауыш мектеп оқушыларының шеттілдік коммуникативтік құзыреттілігін қалыптастырудағы мүмкіндіктерін анықтау;
3. Бастауыш мектеп оқушыларының шеттілдік коммуникативтік құзыреттілігін ақпараттық-коммуникациялық технологиялар арқылы қалыптастыру моделін жасау және дидактикалық шарттарын айқындау;
4. Ақпараттық-коммуникациялық технологиялар арқылы бастауыш мектеп оқушыларының шеттілдік коммуникативтік құзыреттілігін қалыптастыруға бағытталған «EnglishLab» вариативтік курсының оқу-әдістемелік кешенін және соған арналған авторлық «English for Fun» интерактивті электронды оқу құралын даярлау;
5. Бастауыш мектеп оқушыларының шеттілдік коммуникативтік құзыреттілігін ағылшын тілі вариативтік курсында ақпараттық-коммуникациялық технологиялар арқылы қалыптастыру әдістемесін ұсыну және оның тиімділігін тәжірибелі-эксперимент барысында тексеру.

**Зерттеу болжамы:** бастауыш мектеп оқушыларының шеттілдік коммуникативтік құзыреттілігін қалыптастыру тиімді болады, **егер:**

- шеттілдік коммуникативтік құзыреттіліктің құрамдас бөліктері мен оның қалыптасу критерийлері ғылыми тұрғыда негізделсе;

- бастауыш мектеп оқушыларының шеттілдік коммуникативтік құзыреттілігін қалыптастырудың моделі жасалып, дидактикалық шарттары айқындалса, әрі оны қалыптастырудың негізгі құралы ретінде ақпараттық-коммуникациялық технологиялар қолданылса, **онда** бастауыш мектеп оқушыларының ағылшын тілінде коммуникативтік ниетті жүзеге асыруға дайындығы мен қабілеті қалыптасады, **өйткені** бұл процесс когнитивті, тұлғаға бағдарланған, коммуникативті және ақпараттық-технологиялық тәсілдер негізінде жүзеге асырылады.

**Зерттеудің әдіснамалық және теориялық негіздерін:**

* білім беру философиясының негізгі ережелері (И.Л. Бим, Е.И. Пассов, Л. С. Выготский, Н.Гез және т. б.);
* оқытудағы жүйелік, іс-әрекеттік, тұлғаға бағдарланған тәсілдердің тұжырымдамалары (В. В. Давыдов, Н. Хомский, А. В. Хуторской және т. б.);
* құзыреттілік тәсілдің негізгі қағидалары (С.С Кунанбаева, Б.А. Жетписбаева, И.А. Зимняя, И. Бабин, О. Заболоцкая, Н. Хомский және т. б.);
* оқушылардың шеттілдік коммуникативтік құзыреттілігін қалыптастыру мәселесі саласындағы еңбектер (И. Л. Бим, Н. Д. Гальскова, И. А. Зимняя, З.Н. Никитенко, Р. П. Мильруд, J. Gumperz, D. Hymes, С.С Кунанбаева, А.Головчун, Г.Жумабекова, П.К.Елубаева, С.А. Нуржанова, С.А. Узакбаева және т. б.);
* сөйлеу әрекетін дамыту саласындағы еңбектер (А. Леонтьев, Н.И.Жинкин, Т.А. Кульгильдинова, Ә.Жұмабаева, Г.Жусупбекова)
* бастауыш мектеп оқушыларының шеттілдік қабілеттерін дамыту мәселелерін педагогикалық-психологиялық бағытта қарастырған еңбектер (Ж. Пиаже, В. В. Давыдов, Д.Б. Эльконин және т. б.)
* білім беру мекемелерінің педагогикалық процесінде ақпараттық-коммуникациялық технологияларды қолдану саласындағы зерттеулер (И. В. Роберт, Е.С. Полат, Г.К. Нургалиева, Д.М. Джусубалиева, А.Т. Чакликова, А.И. Тажигулова, Г.Б. Саржанова, А.Н. Жорабекова және т. б.) құрайды.

**Зерттеу әдістері**: *теориялық* - зерттелу проблемасы бағытындағы психологиялық педагогикалық, әдістемелік әдебиеттерді зерттеп, зерделеу; бастауыш білім беру саласындағы нормативтік құжаттарға талдау; модельдеу; қорытындылау; *эмпирикалық* - бастауыш мектепте шетел тілін оқытудағы стандарт, бағдарлама, оқулық, оқу құралдарына талдау; педагогикалық эксперимент; оқу процесін бақылау; сауалнама, аралық кесінді, тестілеу; әңгімелесу және оның нәтижелерін жүйелеу, өңдеу; тәжірибелі-эксперимент жұмысы нәтижелерін қорытындылау; *статистикалық* - қарапайым математикалық статистика әдісімен алынған материалдар мен нәтижелерді сандық және сапалық өңдеу.

**Зерттеудің ғылыми жаңалығы және теориялық мәні:**

1. «Бастауыш мектеп оқушыларының шеттілдік коммуникативтік құзыреттілігі» ұғымының мәні, мазмұны, құрылымы нақтыланды;
2. Ақпараттық-коммуникациялық технологиялардың бастауыш мектеп оқушыларының шеттілдік коммуникативтік құзыреттілігін қалыптастырудағы мүмкіндіктері анықталды;
3. Бастауыш мектеп оқушыларының шеттілдік коммуникативтік құзыреттілігін ақпараттық-коммуникациялық технологиялар арқылы қалыптастыру моделі жасалып, оны жүзеге асыруға ықпал ететін дидактикалық шарттары айқындалды;
4. Ақпараттық-коммуникациялық технологиялар арқылы бастауыш мектеп оқушыларының шеттілдік коммуникативтік құзыреттілігін қалыптастыруға бағытталған «EnglishLab» вариативтік курсының оқу-әдістемелік кешені және соған арналған «English for Fun» авторлық интерактивті электронды оқу құралы даярланды.
5. Бастауыш мектеп оқушыларының шеттілдік коммуникативтік құзыреттілігін ағылшын тілі вариативтік курсында ақпараттық-коммуникациялық технологиялар арқылы кезеңдеп қалыптастыру әдістемесі ұсынылды және оның тиімділігі тәжірибелі-эксперимент барысында дәлелденді.

**Зерттеудің практикалық мәні.** Оқу процесіне ендірілді:

* «EnglishLab» вариативтік курсы бойынша оқу-әдістемелік кешен (бағдарлама, тапсырмалар мен жаттығулар жинағы, әдістемелік нұсқаулар және т.б.);
* Оқу-әдістемелік кешенге арналған «English for Fun» атты авторлық интерактивті электронды оқу құралы.

Зерттеу нәтижелерін жоғары және арнайы орта оқу орындарында, жалпы білім беретін мектептерде, сондай-ақ мұғалімдер білімін жетілдіретін институттарда пайдалануға болады.

**Қорғауға келесі қағидалар ұсынылады:**

1. Бастауыш мектеп оқушыларының шеттілдік коммуникативтік құзыреттілігі деген **–** коммуникативті өзара әрекеттестіктегі қабілеті болып табылады, өйткені ол меңгерілетін тілдің орфография, фонетика, лексика және грамматикасы, Интернет желісіндегі қарым-қатынас этикасы, компьютерлік технология лексикасы мен тілі меңгерілетін елдің әлеуметтік-мәдени ерекшелігі саласындағы *білімі* мен *дағдысына*, сондай-ақ тұлғалық қатынас барысында сөйлеу әрекетінің (тыңдалым, айтылым, оқылым, жазылым) *іскерліктеріне* негізделеді.
2. Ақпараттық-коммуникациялық технологиялардың бастауыш мектеп оқушыларының шеттілдік коммуникативтік құзыреттілігін қалыптастырудағы мүмкіндіктері мынада: мұғалімнің жетекшілігімен ақпараттың заманауи құралдары мен жүйесін және интерактивті веб-элементтерді қолдану оқушылардың шетел тілін меңгерудегі сөйлеу іс-әрекетінің тиімділігін арттыруға және меңгерген білім сапасын бақылауға мүмкіндік береді; Интернет желісінде ағылшын тілінде бейне- және аудио материалдарды іздеу жүйесінің болуы, электронды кітапханаларда, білім беру сайттарында және порталдарда қосымша әдебиеттермен гипер байланыстың болуы әлеуметтік-мәдени білім мен Интернет-технологиялар саласындағы білімін кеңейтеді.
3. Бастауыш мектеп оқушыларының шеттілдік коммуникативтік құзыреттілігін ақпараттық-коммуникациялық технологиялар арқылы қалыптастыру моделі блоктар жиынтығын (мақсатты, тұжырымдамалық, мазмұндық-ісәрекеттік, бағалау-нәтижелік) құрайды және дидактикалық шарттарды (АКТ енгізе отырып, оқу процесін ұйымдастыру барысында шетел тілін үйренуге оң мотивация құру; оқу процесіне «EnglishLab» вариативтік курсын ендіру; мұғалімнің жетекшілігінде АКТ пайдалану арқылы оқушылардың шетел тілін меңгерудегі өзіндік іс-әрекетін ұйымдастыру) тиімді пайдалану негізінде жүзеге асырылады.
4. Ақпараттық-коммуникациялық технологиялар арқылы бастауыш мектеп оқушыларының шеттілдік коммуникативтік құзыреттілігін қалыптастыруға бағытталған «EnglishLab» вариативтік курсының оқу-әдістемелік кешені (бағдарлама, әдістемелік нұсқаулар, жаттығулар мен тапсырмалар жинағы) мен соған бейімделген авторлық интерактивті электронды оқу құралының мазмұны бастауыш мектеп оқушыларының шеттілік коммуникативтік құзыреттілігін ақпараттық-коммуникациялық технологиялар арқылы қалыптастыруға бағдарланады.
5. Оқу процесіне тәжірибелі-эксперимент барысында тиімділігі дәлелденген вариативтік курс пен оқу құралын ендіру әдістемесі ақпараттық-коммуникациялық технология арқылы бастауыш мектеп оқушыларының шеттілдік коммуникативтік құзыреттілігінің кезеңдеп қалыптасуын қамтамасыздандырады.

**Зерттеу кезеңдері:**

**Бірінші кезеңде (2018-2019 жж.)** зерттеліп отырған проблеманың жай-күйі қарастырылып, зерттеудің ғылыми аппараты анықталды, зерттеу проблемасы бойынша материалдар (теориялық, әдіснамалық, әдістемелік) жинақталды, зерттеу бағдарламасы әзірленіп, тәжірибелі-эксперимент жұмысына қажетті материалдар дайындалды, бастауыш мектеп оқушыларының шеттілдік коммуникативтік құзыреттілігін ақпараттық-коммуникациялық технологиялар арқылы қалыптастыруға арналған оқу-әдістемелік кешен мазмұнына қажетті материалдар сұрыпталды, электронды оқу құралы құрастырылды және ғылыми мақалалар даярланып, басылым көрді.

**Екінші кезеңде (2019-2020жж.)** зерттеу проблемасы бойынша материалдар жинау жалғастырылып, сұрыпталды, вариативтік курс бағдарламасы мен оқу-әдістемелік кешен дайындалды,тәжірибелі-эксперимент жұмысы (анықтау және қалыптастыру кезеңдері) жүргізілді, ақпараттық-коммуникациялық технологиялар арқылы бастауыш мектеп оқушыларының шеттілдік коммуникативтік құзыреттілігін қалыптастыру моделі құрылды, жұмыс түрлері мен әдістері айқындалды, әрбір кезең барысында кесінділілер алынды, кесінділер нәтижелері нақты өлшемдер, көрсеткіштер және деңгейлер бойынша жүйеленді, ғылыми мақалалар, жаттығулар жинағы басылым көрді.

**Үшінші кезеңде (2020-2021 жж.)** тәжірибелі-эксперимент жұмысы (қалыптастыру кезеңі) жалғасын тапты, жиналған материалдар құрылым бойынша жүйеленді, алынған нәтижелер өңделіп, қорытындыланды, ұсыныстар даярланды, оқу құралдары басылым көрді, пайдаланылған әдебиеттер жүйеге келтіріліп, диссертациялық жұмыс талапқа сай рәсімделді.

**Зерттеу нәтижелерінің дәлелділігі мен негізділігі** әдіснамалық, теориялық және әдістемелік тұрғыда дәлелденуімен, зерттеу мазмұнының ғылыми аппаратқа сәйкестілігімен, кешенді әдістерді қолданумен, зерттеу нәтижелерін практикаға ендірумен, тәжірибелі-эксперимент барысында пайдаланған ұсыныстардың тиімділігімен, ғылыми болжамның дәлелденуімен қамтамасыздандырылады.

**Зерттеу базасы:** Астана қаласы әкімдігінің «Мұхтар Әуезов атындағы №86 мектеп-гимназиясы» шаруашылық жүргізу құқығындағы мемлекеттік коммуналдық кәсіпорны.

**Зерттеу нәтижелерін сынақтан өткізу және практикаға ендіру.** Алынған нәтижелер республикалық журналдарда –2, халықаралық ғылыми конференция материалдарында – 7, SCOPUS базасына кіретін ғылыми басылымда – 2, Білім және ғылым саласындағы бақылау комитетімен ұсынылған басылымдарда ғылыми мақалаларда – 4 көрініс тапты:

* The Effect of ICT-Enhanced Blended Learning on Elementary School Student’s Achievement in English and Attitudes Towards English Lesson. // International Journal of Education in Mathematics, Science and Technolohy, №3 (10) –2022, 632-649pp. E-ISSN: 2147-611X, Түркия (2021 жылы білім беру бойынша процентиль – 71). <https://ijemst.net/index.php/ijemst/article/view/2463>. Автордың қосқан үлесі 85%.
* Investigating The Effects of ICT-based Interactive Foreign Language Teaching to Primary School Students // Journal of Social Studies Education Research. – 2024. – V.15. –Iss.5. – 26-58 pp. (JSSER, ISSN: 1309-9108) <https://jsser.org/index.php/jsser/article/view/6085> Автордың қосқан үлесі 85%.
* Formation of foreign language communicative competence of primary school students based on cooperative learning technology // Абылай хан атындағы ҚазХҚжӘТУ хабаршысы. Педагогика ғылымдары сериясы. –2023. – Том 71 № 4. – 225-237 бб. <https://doi.org/10.48371/PEDS.2024.73.3> Автор үлесі 80%.
* Formation of foreign language communicative competence of primary school students // Journal «Pedagogy and Psychology». Абай атындағы ҚазҰПУ, Педагогикалық серия. – 2024. – Т.58, №1. – 50-57 бб. <https://journal-pedpsy.kaznpu.kz/index.php/ped/article/view/1564/983>. Автор үлесі 80%.
* The educational use of electronic textbooks in primary foreign language teaching in the context of digitalization. // Абылай хан атындағы ҚазХҚжӘТУ хабаршысы. Педагогика ғылымдары сериясы. – 2024. – Т.74, № 3. – 432-444 бб. <https://doi.org/10.48371/PEDS.2024.73.3> Автордың қосқан үлесі 85%.
* Ағылшын тілін оқытудағы тиімді әдістер. // Абай атындағы ҚазҰПУ хабаршысы. «Филология ғылымдары» сериясы. – 2020. – №4, (74). – 354-358 бб. Автор үлесі 95%.
* Classification of digital educational resources and electronic educational methodological complexes: implementation in foreign language education // V Халықаралық ғылыми-практикалық конференция материалдары «Шеттілдік білім беру: озық тәжірибелер, инновациялар және болашағы». - Абылай хан атындағы ҚазХҚжӘТУ, 2018ж 12-13 қараша - 196-199 бб; Автордың қосқан үлесі 90%.
* Бастауыш сыныптарға ағылшын тілін оқытудың коммуникациялық әдіс-тәсілдері // Халықаралық ғылыми және оқу-әдістемелік конференция материалдары «Филология, лингводидактика және аударматану: өзекті мәселелері мен даму тенденциялары». – Әл-Фараби атындағы ҚазҰУ, 2019 ж. 29 қараша. 166-168 бб. Алматы; Автордың үлесі 95%.
* The essence and didactic capabilities of the information and communication environment in foreign language education // Association "Society for Academic Activity" халықаралық медиа конференциясының материалдары «The Science. Socium. Society». 2019 ж. – 228-231 бб. Сербия; Автордың үлесі 95%.
* Бастауыш сынып оқушыларына шетел тілін меңгертудің педагогикалық-психологиялық ерекшеліктері // Халықаралық ғылыми-тәжірибелік конференция материалдары «Цифрландыру жағдайындағы әл-Фараби педагогикалық құзыреттілігі». – Әл-Фараби атындағы ҚазҰУ, 2020 ж. 12 ақпан. 52-55 бб. Алматы; Мақала дайындаудағы автордың үлесі 95%.
* Қазақстан Республикасында ағылшын тілін оқытудың жүйесі. // «Мега Білім» Республикалық ғылыми-әдістемелік педагогикалық әлеуметтік журналы №1, 2020, 14-15 бб. Автор үлесі 95%.
* The Content of Primary School Foreign Language Education. Халықаралық ғылыми конференция материалдары «Science and Innovation: News, Problems and Achievements – 2021» №2. –KazConf media conference, Астана, 2021ж. 28-29 сәуір. 25-32 бб. Автор үлесі 95%.
* Ақпараттық-коммуникациялық ортадағы шетел тілін оқытудың психолингвистикалық негізі. // «Өрлеу» біліктілікті арттыру ұлттық орталығы» республикалық институтының ақпарат-әдістемелік хабаршысы «Білім Берудегі Менеджмент», №1 (100), 2021, 77-80 бб. Автордың қосқан үлесі 95%.

Бастауыш сынып оқушыларына ағылшын тілін оқытуда электронды ресурсты қолданудың ерекшеліктері // Халықаралық ғылыми конференцияның материалдар жинағы «Ғылым және Инновациялар: Жаңалықтар, Мәселелер мен Жетістіктер», Астана, 2023, 30-31 мамыр, 23-33 бб. Автор үлесі 80%.

**Зерттеу жұмысының құрылымы:** диссертация кіріспеден, үш тараудан, қорытындыдан, пайдаланылған әдебиеттер тізімі мен қосымшадан тұрады.

**Кіріспеде** зерттеу тақырыбының өзектілігі, зерттеудің объектісі, пәні, мақсаты, міндеттері, болжамы, ғылыми және теориялық жаңалықтары, практикалық мәні, қорғауға ұсынылатын қағидалар, зерттеу кезеңдері, зерттеу нәтижелерін сынақтан өткізу және практикаға ендіру беріледі.

**«Ақпараттық-коммуникациялық технологиялар арқылы бастауыш мектеп оқушыларының шеттілдік коммуникативтік құзыреттілігін қалыптастырудың теориялық негіздері»** **атты бірінші тарауда** «бастауыш мектеп оқушыларының шеттілдік коммуникативтік құзыреттілігі» ұғымының мәні, мазмұны мен құрылымы қарастырылады; ақпараттық-коммуникациялық технологиялардың бастауыш мектеп оқушыларының шеттілдік коммуникативтік құзыреттілігін қалыптастырудағы мүмкіндіктері жан-жақты мазмұндалады, мектеп стандарты мен типтік оқу бағдарламасына талдау беріледі, дидактикалық шарттары қарастырылады.

**«Бастауыш мектеп оқушыларының шеттілдік коммуникативтік құзыреттілігін ақпараттық-коммуникациялық технологиялар арқылы қалыптастыру мазмұны»** **атты екінші тарауда** бастауыш мектеп оқушыларының шеттілдік коммуникативтік құзыреттілігін ақпараттық-коммуникациялық технологиялар арқылы қалыптастыру моделі құрылымдалады, «EnglishLab» (Оқушылардың функционалдық сауаттылығын арттыру шеберханасы) вариативтік курсы бойынша даярланған оқу-әдістемелік кешен мен интерактивті электронды оқу құралының құрылымдық мазмұнына сипаттама беріледі.

**«Ақпараттық-коммуникациялық технологиялар арқылы бастауыш мектеп оқушыларының шеттілдік коммуникативтік құзыреттілігін қалыптастырудағы тәжірибелі-эксперимент жұмысы»** **атты үшінші тарауда** бастауыш мектеп оқушыларының шеттілдік коммуникативтік құзыреттілігін ақпараттық-коммуникациялық технологиялар арқылы қалыптастыру деңгейлерін диагностикалық бағалау жүзеге асырылады, кезеңдік әдістемесі сипатталып, тиімділігі ашылып көрсетіледі, тәжірибелі-эксперимент жұмысының қорытынды нәтижелері баяндалады.

**Қорытындыда** зерттеудің негізгі нәтижелері, қағидалары тұжырымдалады, ғылыми-әдістемелік ұсыныстар беріледі.